Biserica din cărămidă de la sfârșitul secolului XV-lea, de lângă Palatul Culturii, este Biserica Sf Nicolae. O plimbare de 5 minute spre nord, pe Bulevardul Ștefan cel Mare, te duce la Biserica Trei Ierarhi (str Ștefan cel Mare și Sfânt nr 28). Biserica Armenească de la începutul secolului XIX-lea se află pe Strada Armenească, o plimbare de 8 minute la nord-est de Piața Palatului, pe Strada Costache Negri. Mergi puțin mai departe spre nord, până pe Strada Cuza Vodă nr 51, unde se înalță Mănăstirea Golia. Biserica Sf Nicolae Domnesc este situată în centrul orașului, pe Str Anastasie Panu nr 65, în preajma vechii Curți Domnești, între Palatul Culturii și Casa cu arcade (Casa Dosoftei).

Oraşul Mioveni este situat în centrul judeţului Argeş la 15Km de municipiul Piteşti şi la 125Km de capitala ţării, pe DN 73 Piteşti – Campulung Muscel. Este amplasat în marea unitate geotectonică Subcarpatică numită Depresiunea Getică, iar din punct de vedere morfologic în zona terminală estică a Platformei Cotmeana. Orașul Mioveni este așezat în Podișul Getic, în zona de contact dintre Dealurile Argeșului și Platforma Cândești, în partea centrală a județului Argeș. Ca tip mediu de relief, localitatea este asezată în bazinul Argeșului, pe malul stâng al Argeșelului, la 2,5km de confluența acestuia cu Râul Târgului. Fiind situat la poalele dealului Pădurea Valea Mare – Colibaşi, în prelungire sudică cu dealurile Vieroşi şi Ştefăneşti, altitudinea la care se află orașul Mioveni este cuprinsă între +425m si +325m. Amplasat pe coordonatele 45°12’ latitudine nordică şi 25°3’ longitudine estică, Mioveni se învecinează în prezent la nord cu judeţele Sibiu şi Braşov, la est cu judeţul Dâmboviţa, la sud cu judeţul Teleorman, la sud-vest cu judeţul Olt, la vest cu judeţul Vâlcea.

Am început vizita noastră prin Bălţi chiar din centrul oraşului, din Piaţa Independenţei, unde se află şi Primăria, cu o faţadă lungă, dar cenuşie. În faţa Primăriei se află o statuie de mari dimensiuni a lui Ştefan cel Mare, dezvelită în 2004, realizată de sculptorul Gheorghe Postovanu. De data aceasta, voievodul ţine în mâna stângă globul cu crucea, iar mâna dreaptă îi este întinsă în poziţie orizontală. Spre deosebire de alte monumente, aici Ştefan este înfăţişat fără spadă. Soclul statuii, din piatră albă de Cosăuţi, are pe el capul de bour, precum şi inscripţia "Marele şi Sfântul Ştefan", cu anii de domnie.

Chiar lângă Piaţa Independenţei se află şi cea mai veche clădire a oraşului, Catedrala Sfântul Nicolae, construită în 1791-1795, de către un arhitect vienez, Anton Weissmann, la comanda unui boier, Gheoghe Panaite sau Panaiot. Construcţia bisericii avea rostul să atragă aici nişte negustori armeni catolici din Galiţia, ea fiind menit[ să fie catolică. Întrucât armenii nu au mai venit la Bălţi, biserica a devenit una ortodoxă, fiind sfinţită cu hramul Sfântului Nicolae. În 1888, în faţa bisericii a fost construită o clopotniţă, ce avea să mai fie înălţată cu două niveluri în perioada interbelică, dar care a fost distrusă în 1965 de către comunişti, sub pretextul lărgirii pieţei. În 1995, clopotniţa a fost refăcută, după aspectul său interbelic, pe cheltuiala unui om de afaceri moldovean. Ţinând cont de destinaţia sa iniţială, exteriorul catedralei are mai degrabă aspectul unei biserici catolice, în stil baroc. Interiorul este spaţios, cu picturi frumoase, realizate pe un fond albastru, ce îţi inspiră liniştea sufletească.

În partea cealaltă a Pieţei Independenţei, opusă Catedralei Sfântul Nicolae, se află intrarea în Parcul Municipal, curat, dar fără atracţii deosebite. Trecând prin faţa Primăriei, am pornit pe Strada Independenţei, unde, pe partea stângă, se află un monument dedicat eroilor sovietici eliberatori, constând, de fapt, într-un tanc sovietic de tip T34. Astfel de tancuri transformate în monument se află, de altfel, în multe dintre oraşele fostei Uniuni Sovietice. Undeva, în spatele tancului, se află Piaţa Centrală, cu numeroase produse alimentare, atractive prin diversitatea lor, chiar dacă nu sunt expuse tot timpul după normele europene.

Tot pe Strada Indepndenţei, chiar în faţa tancului sovietic, se află şi Pinacoteca municipiului Bălţi. De-a lungul zidului clădirii, câţiva pictori îşi aveau expuse tablourile spre vânzare. Pinacoteca a fost înfiinţată în 1973, iar din 2008 ea poartă numele lui Antioh Cantemir, la propunerea Comunităţii Ruşilor din Bălţi. Ca şi tatăl său, voievodul Dimitrie, Antioh a fost un om de cultură, poliglot şi scriitor, dar, trăind în Rusia, după înfrângerea părintelui său la Stănileşti, şi-a scris cărţile în limba rusă, contribuind la alinierea literaturii ruse la tendinţele europene ale vremii. În acelaşi timp, ca diplomat, a fost trimis drept ambasador al Rusiei la Londra şi Paris, unde va şi muri, la doar 35 de ani. În Pinacotecă, intrarea era liberă, aici fiind expuse câteva zeci de tablouri, unele ralizate în manieră tradiţională, altele în manieră modernă. Deşi unele lucrări erau cu adevărat interesante şi plăcute privirii, numele pictorilor îmi erau total necunoscute.

Urmează Piaţa Vasile Alecsandri, unde se află şi Teatrul Naţional cu acelaşi nume, precum şi Cinematograful "Patria". Pe partea stângă, în spatele unui părculeţ, se află clădirea Secţiei de evidenţă şi documentare a populaţiei. Pe faţada acesteia, în partea superioară, pot fi văzute efigiile a trei stafii comuniste: Marx, Engels şi Lenin. În schimb, în scuarul din faţă se încearcă amenajarea unei Alei a Clasicilor, după modelul celei din Chişinău. Deocamdată, aici erau instalate, din 2010, doar trei busturi, ale lui Mihai Eminescu, Ion Creangă şi Grigore Vieru, executate de sculptorul ieşean Gheorghe Gheorghiţă. Mai este ridicată şi o arcadă, susţinută de cinci coloane corintice, având inscripţionat primul vers din Mioriţa: "Pe-un picior de plai…". De la această arcadă vor porni, ca nişte raze, aleile pe care vor fi instalate şi celelalte busturi ale scriitorilor.

Am revenit pe Strada Ştefan cel Mare, de unde, înspre dreapta, porneşte Strada Alexandru Lăpuşneanu, pe care se află şi Muzeul de Istorie şi Etnografie din Bălţi. Înfiinţat în 1960, acesta şi-a desfăşurat activitatea, de-a lungul timpului, în mai multe sedii. Din 2004, muzeul este adăpostit în clădirea de pe Strada Lăpuşneanu, fostul Liceu evreiesc din perioada interbelică, ce nu are nici aspectul unui muzeu şi nici spaţiu suficient. Intrarea este gratuită, iar expoziţiile sunt înghesuite într-un hol şi câteva camere. Holul adăposteşte un bust al lui Dimitrie Cantemir, câteva tablouri şi nişte panouri cu poze, ilustrând istoria spaţiului basarabean, în special, şi a celui românesc, în general, din epoca pietrei şi până în contemporaneitate. În săli, expoziţia începe cu câteva unelte şi vase preistorice, apoi continuă cu o sabie din Moldova medievală, un corn pentru păstrat praful de puşcă, câteva vase de porţelan, monede şi bancnote din perioada ţaristă. Perioada interbelică este reprezentată prin bancnote şi monede româneşti, o tavă decorată cu chipul lui Carol II, o râşniţă de cafea, un ibric, câteva cărţi. Din perioada sovietică, sunt câteva steaguri, afişe de propagandă, arme, decoraţii din timpul războiului, dar şi câteva informaţii asupra foametei din 1947, în mare măsură provocată de autorităţi, sau asupra victimelor represiunii comuniste. Mai sunt expuse diferite obiecte specifice vieţii cotidiene a secolului al XX-lea, îmbrăcăminte, încălţăminte, poşete, mărgele etc. În altă sală, o expoziţie dedicată Lidiei Noroc-Pînzaru, actriţă la Teatrul Naţional „Vasile Alecsandri” din Bălţi, cuprinzând fotografii, afişe teatrale, distincţii primite. În fine, în ultima dintre săli este reconstituit interiorul unei gospodării ţărăneşti, cu uneltele specifice ocupaţiilor tradiţionale.

Ieşind din muzeu, ne-am continuat drumul pe Strada Ştefan cel Mare, trecând pe lângă Penitenciar şi pe lângă Liceul Teoretic „Mihai Eminescu”, aflate faţă în faţă. Am făcut apoi la stânga, pe Strada Puşkin, unde, chiar pe colţ, se află un monument dedicat victimelor catastrofei de la Cernobâl, din 26 aprilie 1986. Am ajuns la Casa comunităţii ucrainene, în faţa căreia se află un scuar cu statuia lui Taras Şevcenko, poetul naţional al ucrainenilor.

La intersecţia Străzii Independenţei cu Strada 31 August 1989, se află Catedrala Sfinţii Împăraţi Constantin şi Elena, construită între 1924 şi 1934, în timpul României Mari. Iniţiatorul construirii acestei catedrale a fost Visarion Puiu, aflat în fruntea Episcopiei Hotinului, care îşi avea reşedinţa la Bălţi. Arhitectul Adrian Gabrilescu a construit lăcaşul în stil neobrâncovenesc. Sfinţirea catedralei s-a făcut în 1935, în prezenţa Regelui Carol II şi a lui Mihai, Mare Voievod de Alba-Iulia. În timpul stăpânirii sovietice, catedrala a fost închisă, vandalizată şi transformată în depozit, iar din 1961 a adăpostit, timp de 30 de ani, Muzeul de Istorie şi Etnografie, pe care tocmai îl vizitaserăm ceva mai înainte. Catedrala este construită în fomă de treflă, având la intrare pridvorul specific stilului brâncovenesc, susţinut de coloane răsucite. Turla principală măsoară 46 de metri, iar de la poalele sale pornesc o serie de bolţi, care coboară lin, de-a lungul pereţilor laterali. Zidurile catedralei sunt albe, iar acoperişul şi bolţile au culoarea albastră, a unui cer senin. Pictura interioară, renovată recent, este realizată în tonuri luminoase, pe un fond verzui.

În spatele Catedralei Sfinţii Împăraţi Constantin şi Elena se află campusul Universităţii de Stat „Alecu Russo”, cuprinzând clădirile facultăţilor, biblioteci şi cămine studenţeşti. În incinta universităţii, în preajma unui havuz circular, se află bustul lui Alecu Russo, scriitorul şi revoluţionarul paşoptist originar din Basarabia. Tot în interiorul campusului universitar se află şi Biblioteca Municipală, ce poartă numele lui Eugeniu Coşeriu, marele lingvist, membru de onoare al Academiei Române, născut în judeţul Bălţi, dar care şi-a desfăşurat activitatea în exil, în Italia, Uruguay şi, mai ales, în Germania, la Universitatea din Tübingen, unde şi-a petrecut ultimele patru decenii din viaţă. Am mai văzut aici şi bustul lui Boris Glavan, unul dintre puţinii partizani sovietici originari din Basarabia, ucis de germani în 1943. Numele acestuia este purtat de către filiala din Bălţi a Gărzii Tinere, organizaţie prorusă, de sorginte comunistă, aflată în sfera de influenţă a Partidului Socialiştilor din Republica Moldova, condus de Igor Dodon.

Am intrat în parcul pentru copii "Andrieş", numit aşa de la titlul unui film sovietic pentru copii, inspirat din folclorul moldovenesc, realizat în 1954 de către marele regizor de origine armeană Serghei Paradjanov. Mi-au atras atenţia coşurile de gunoi, adecvate unui parc pentru copii, sub forma unei vrăbii cu ciocul larg deschis. În incinta parcului, se află Cafeneaua Malîş, având în faţa sa un cerb şi o căprioară. Am intrat aici, pentru a lua câte o cafea şi o îngheţată foarte bună. Lângă parc, se înalţă biserica armenească, închinată Sfântului Grigore, Luminătorul Armeniei, ridicată în ultimii ani ai stăpânirii ţariste.

Am mai umblat un pic prin Bălţi, ajungând şi pe Strada Decebal, una dintre cele mai mari străzi ale oraşului. Aici mi-a atras atenţia, în mod neplăcut, imensa uzină "Răut", numită în perioada sovietică "Lenin". Pe unul dintre pereţii uzinei, se mai află încă portretul nefastului întemeietor al primului regim comunist din lume.

Una peste alta, deşi nu este chiar o destinaţie turistică de primă mână, oraşul Bălţi merită să fie vizitat, măcar câteva ore, de cei care au ajuns prin această zonă.

Județul Mureș, situat în centrul Transilvaniei, se bucură de un potențial turistic ridicat, întrucât pe teritoriul său se găsesc obiective turistice variate şi de mare însemnătate.

Iată o listă cu cele mai importante locuri pe care le poți vedea dacă ajungi în județul Mureș

– Târgu Mureș, reședința de județ, îşi așteaptă vizitatorii cu o serie de atracții: Cetatea Medievală, Palatul Culturii sau Biblioteca Teleki.

Construcția Cetăţii Medievale din apropierea centrului vechi al acestui oraș este una impunătoare datorită zidurilor foarte groase şi a turnurilor masive de apărare. De la cetate te poți bucura de o panoramă deosebită asupra orașului Târgu Mureș.

În Biblioteca Teleki găsești una dintre cele mai bogate colecții de carte veche din Transilvania.

Interiorul Palatului Culturii, sursă: palatulculturiimures.ro

Palatul Culturii este o clădire impozantă a orașului. Faţada este împodobită artistic cu remarcabile statui şi basoreliefuri, iar celebra Sală a oglinzilor te uimește prin multitudinea vitraliilor, prin rafinamentul oglinzilor venețiene şi eleganta mobilierului. Clădirea găzduiește instituții culturale precum Teatrul, Filarmonica de Stat sau Muzeul de Artă.

Construcția Palatului administrativ te impresionează atât prin decorațiile florale exterioare, cât şi prin vitraliile din interior.

Scara Rakoczi, sursă: LocuriDinRomânia.ro

Dacă te afli în Târgu Mureș, este neapărat să vezi Scara Rakoczi, una dintre cele mai frumoase locuri de aici. Cele 70 de trepte sunt pictate în culorile alb, negru şi roşu şi redau motive brodate care se găsesc pe costumele populare sau pe ștergarele tradiționale din Târgu Mureș.

De asemenea, nu rata Gradina Botanică, împărțită în trei zone mari: Parcul dendrologic şi sera de producție, Grădina cu plante medicinale şi cea Botanică.

– La 70 de kilometri de Târgu Mureș, într-o zonă muntoasă deosebită, se află castelul Lăpușna, castel ce a aparținut regilor României, Ferdinand, Carol al II-lea şi Mihai I.

– Județul Mureș se mândrește cu cetatea Sighișoara, care cu parfumul ei de aer medieval atrage turiștii de pretutindeni. Este singura cetate din Europa locuită în întregime, ce deține monumente de o mare valoare istorică şi artistică. Turnul cu Ceas, cel mai important dintre turnurile medievale, este un adevărat simbol al orașului. Casa Vlad Dracul, cea mai veche construcție din Sighișoara este un monument încărcat de semnificații şi legende. Casa Venețiană, Casa cu Cerbi sau Biserica din Deal sunt alte câteva obiective pe care le poți vedea în Cetate.

Sighișoara, sursă: sighisoaraonline.com

– În apropiere de Sighișoara ai ocazia să vezi ruinele Castelului Bethlen din Criş, construit în stilul renașterii transilvănene. Este situat într-un frumos parc dendrologic, având 52 de camere şi 365 de ferestre.

– Orașul Reghin şi împrejurimile te așteaptă cu obiective ca: Muzeul de Științe Naturale, Muzeul Etnografic, Parcul dendrologic Apalina, Colonia de prigorii sau Lacul Fărăgău.

– Defileul Mureșului situat între Toplița şi Deda formează un culoar îngust, cu peisaje spectaculoase: stânci abrupte cu aspect de turnuri construite din aglomerate vulcanice, creste şi albii încântătoare. Zona oferă posibilități de relaxare, drumeții şi practicarea sporturilor de iarnă.

– În partea nord-estică a județului, Parcul Naţional Călimani te așteaptă cu o serie de peisaje unice.

– Parcul dendrologic Gurghiu este unul dintre parcurile istorice ale Transilvaniei foarte bine conservate, în incinta căruia se află peste 350 de specii de rare. Poiana narciselor Gurghiu, mărginită de dealuri submontane te încântă cu o priveliște minunată.

Lacul Ursu din Sovata, sursă: ghiduri-turistice.info

– Stațiunea Sovata este renumită pentru proprietățile curative ale apei. Este un loc de sejur şi de recreere de mare importanţă, înconjurat de-o parte şi de alta de Dealurile Crișului, Dealul Mic sau Muntele de Sare. Lacurile din stațiune – Ursu, Verde, Negru, Roșu sau Mierlei sunt cunoscute pentru fenomenul de helioterapie.

– Alte stațiuni din Mureș cu ape sărate, nămoluri, ape iodurare şi clorurate sunt Sângeorgiu de Mureș, Ideciul de Sus sau Solovăstru.

Vizitează edificiile culturale, istorice, monumentele naturale, dar şi zonele balneoclimaterice ale județului Mureș şi cu siguranță nu vei regreta.